CELEX: 62005TN0041
Language: el
Date: 2005-01-28 00:00:00
Title: Υπόθεση Τ-41/05: Προσφυγή της Dimon Incorporated κατά της Επιτροπής των Ευρωπαϊκών Κοινοτήτων που ασκήθηκε στις 28 Ιανουαρίου 2005

16.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 93/33
            
         Προσφυγή της Dimon Incorporated κατά της Επιτροπής των Ευρωπαϊκών Κοινοτήτων που ασκήθηκε στις 28 Ιανουαρίου 2005
   (Υπόθεση Τ-41/05)
   (2005/C 93/64)
   Γλώσσα διαδικασίας: η αγγλική
   Η Dimon Incorporated, με έδρα το Danville, Virginia (ΗΠΑ), εκπροσωπούμενη από τους L. Bergkamp, H. Cogels και J. Dhont, δικηγόρους, άσκησε στις 28 Ιανουαρίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   H προσφεύγουσα ζητεί από το Πρωτοδικείο:
   
               —
            
            
               να κηρύξει τα άρθρα 1, 3 και 5 της προσβαλλομένης αποφάσεως άκυρα και ανίσχυρα στο μέτρο που αφορούν την Dimon Inc.·
            
         
               —
            
            
               επικουρικώς, να μειώσει το πρόστιμο που επιβλήθηκε στην Agroexpansion S.A. και αλληλεγγύως και εις ολόκληρον στην Dimon Inc.·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα βάλλει κατά της αποφάσεως της Επιτροπής της 20ής Οκτωβρίου 2004, που αφορά διαδικασία εφαρμογής του άρθρου 81 της Συνθήκης ΕΚ (υπόθεση COMP/C.38.238/B.2 – Τομέας του ακατέργαστου καπνού στην Ισπανία). Η προσφεύγουσα υποστηρίζει ότι κακώς η απόφαση απευθύνεται σ' αυτήν.
   Προς στήριξη της προσφυγής της, η προσφεύγουσα επικαλείται παράβαση του άρθρου 81, παράγραφος 1, ΕΚ, του άρθρου 23, παράγραφος 2, του κανονισμού 1/2003 (1) και παραβίαση της αρχής της αναλογικότητας. Κατά την προσφεύγουσα, η Επιτροπή υπέπεσε σε πρόδηλη πλάνη διαπιστώνοντας ότι η προσφεύγουσα ασκούσε καθοριστική επιρροή επί της Agroexpansion κατά τη διάρκεια της παραβάσεως και, ως εκ τούτου, κακώς απηύθυνε την απόφαση στην προσφεύγουσα. Εξάλλου, η Επιτροπή υπερέβη το ανώτατο όριο του ποσού του προστίμου που μπορούσε να επιβάλει στην Agroexpansion, δεδομένου ότι, κατά τον καθορισμό του ανωτάτου ορίου του προστίμου, έλαβε υπόψη της τον κύκλο εργασιών του ομίλου της Dimon.
   Η προσφεύγουσα επικαλείται, περαιτέρω, παραβίαση των αρχών της αναλογικότητας και του προσωποπαγούς της ευθύνης, καθόσον θεώρησε την προσφεύγουσα υπεύθυνη για ενιαία και σύνθετη μακροχρόνια συμφωνία συμπράξεως την οποία συνήψε η Agroexpansion και της οποίας η προσφεύγουσα δεν είχε λάβει γνώση.
   Η προσφεύγουσα επικαλείται, επίσης, παραβίαση των αρχών της αναλογικότητας και του προσωποπαγούς της ευθύνης και παράβαση του άρθρου 23, παράγραφος 2, του κανονισμού 1/2003, καθόσον η ίδια δεν μπορούσε να θεωρηθεί υπεύθυνη για παραβάσεις που είχαν διαπραχθεί προτού η Agroexpansion ενταχθεί στον όμιλο Dimon.
   Τέλος, η προσφεύγουσα επικαλείται παραβίαση της αρχής της προστασίας της δικαιολογημένης εμπιστοσύνης όσον αφορά την εφαρμογή ελαφρυντικής περιστάσεως, δυνάμει του τμήματος 3 των κατευθυντηρίων γραμμών της Επιτροπής του 1998 (2), λόγω ταχείας παύσεως της παραβάσεως αμέσως μετά την έναρξη της έρευνας της Επιτροπής.
   
      (1)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ 2003, L 1, σ. 1).
   
      (2)  Κατευθυντήριες γραμμές για τον υπολογισμό των προστίμων που επιβάλλονται δυνάμει του άρθρου 15, παράγραφος 2, του κανονισμού 17 και του άρθρου 65, παράγραφος 5, της συνθήκης ΕΚΑΧ (ΕΕ C 9, σ. 3).